b"\n_START_ARTICLE_\nApol\xc2\xb7l\xc3\xb2nia de Cirenaica\n_START_SECTION_\nGeografia\n_START_PARAGRAPH_\nApol\xc2\xb7l\xc3\xb2nia est\xc3\xa0 situada a l'extrem nord de l'antiga Cirenaica, enmig d'una badia de 40 quil\xc3\xb2metres d'extensi\xc3\xb3, de cara a la costa  occidental de Creta, que est\xc3\xa0 a menys de 300\xc2\xa0km. La costa t\xc3\xa9 una amplada d'uns 2\xc2\xa0km abans de trobar-se amb els primers penya-segats de l'altipl\xc3\xa0 de pedra calc\xc3\xa0ria de Cirene. Un antiga filera de dunes de gres solidificat forma un relleu suau a pocs metres en paral\xc2\xb7lel a la costa, la qual serveix de suport a la muralla i l'acr\xc3\xb2poli de la ciutat. En l'antiguitat, una segona filera de dunes, 350 metres m\xc3\xa9s al nord, emergia de les aig\xc3\xbces i formava badies prop\xc3\xadcies per albergar embarcacions._NEWLINE_La costa ha patit una progressiva subsid\xc3\xa8ncia de fins a 3'8 m, moviment que s'ha alentit durant els darrers dos-cents anys, fet que es pot observar comparant el perfil actual de la costa i el que tenia al mapa del 1822 elaborat pels germans Beechey, sense difer\xc3\xa8ncies.\n_START_SECTION_\nHist\xc3\xb2ria\n_START_PARAGRAPH_\nLa col\xc3\xb2nia grega es va fundar probablement entre els segles VII i VI aC, com a port de la ciutat de Cirene i va formar part de la Pent\xc3\xa0polis de Cirenaica, ( en l'actualitat, territori de L\xc3\xadbia). Es va engrandir sota els ptolomeus fins que va esdevenir m\xc3\xa9s important que la mateixa Cirene. El seu nom venia d'Apol\xc2\xb7lo, la de\xc3\xaftat local._NEWLINE_Diodor de Sic\xc3\xadlia va esmentar la ciutat en relaci\xc3\xb3 a l'expedici\xc3\xb3 de Timbr\xc3\xb3 d'Esparta contra Cirene (323-322 aC)._NEWLINE_Hi va n\xc3\xa9ixer Erast\xc3\xb2tenes i probablement l'escultor Paus\xc3\xa0nies d'Apol\xc2\xb7l\xc3\xb2nia._NEWLINE_Interpretant un passatge de Plutarc, Andr\xc3\xa9 Laronde suggereix que la segregaci\xc3\xb3 entre Apol\xc2\xb7l\xc3\xb2nia i Cirene podria haver estat provocada per la intervenci\xc3\xb3 romana de Lucul\xc2\xb7le, enviat a la zona per Sul\xc2\xb7la l'any 85 o 86 aC. L'any 75 aC va passar a ser territori de l'Imperi Rom\xc3\xa0, inclosa dins l'administraci\xc3\xb3 de Creta._NEWLINE_L'any 365 va patir els efectes del tsunami que es va originar a partir d'un fort terratr\xc3\xa8mol que va tenir l'epicentre a Creta._NEWLINE_Al segle VI, la ciutat va passar a formar part de la prov\xc3\xadncia romana de L\xc3\xadbia superior. En \xc3\xa8poca cristiana es va canviar el nom que feia refer\xc3\xa8ncia al d\xc3\xa9u pag\xc3\xa0 Apol\xc2\xb7lo pel de Sozusa (\xc2\xabCiutat del Salvador\xc2\xbb). Fou seu episcopal. En establir-se la comunitat \xc3\xa0rab als afores el nom va passar a pronunciar-se Susa o Marsa Susah. Amb el temps els habitants van anar abandonant l'antiga ciutat grega, actualment en runes, i nom\xc3\xa9s va quedar poblada la zona \xc3\xa0rab."